Grafie uficiâl de lenghe furlane

La grafie uficiâl de lenghe furlane e je stade decretade cun leç regjonâl 15 dal 1996 dulà che si stabilìs che nome cheste grafie si podarâ doprâle tai ats publics e te toponomastiche. No dome, al ven ancje proibît cualsisei finanziament public a libris di scuele o a cors di insegnament che no dopredin cheste grafie.

Cemût che e je nassude la grafie uficiâl
Di cuant che si à scomençât a scrivi par furlan si à vût il probleme di rivâ a scrivilu. L'alfabet latin nol bastave par rivâ a segnâ ducj i suns e i varis scritôrs a vevin ognidun di inventâ un sisteme propri.
Tal 1986 il linguist catalan Xavier Lamuela al à elaborât, par cont de Provincie di Udin, un sisteme di grafie complet par normalizâ il mût di scrivi il furlan. La propueste di Lamuela e jere une evoluzion de scriture doprade de Societât Filologjiche Furlane cun cualchi gambiament par rindi la scriture plui coerente.
Dal 1986 al 1996 a son stâts fats un grum di discussions pro e cuintri cheste grafie e, dopo un ricors de stesse Filologjiche Furlane, la grafie uficiâl e je deventade che proponude di Lamuela cun dôs diferencis proviodudis de Leç 15: 
 al ven bandonât il digram ts che al devente z in inizi o in cuarp di peraule (par esempli zovin).
 la q, che no si doprave, si pues doprâ te toponomastiche o tai nons storics tant che Aquilee, Sant Quarin o Marquart.

Carateristichis
La grafie e dopre i 26 segns dal alfabet furlan plui 7 digrams, ven a stâi grops di doi segns che a si lein tant che un sun sôl. I digrams a son:
 ch – par esempli machine
 gh – par esempli aghe
 ‘s – che al è un esse dolce come in ‘save o in ‘Sef
 ss – come in scusse
 gn – come in gnogno o in gnotul
 cj – che al fâs il carateristic sun furlan di cjan o ducj.
 gj - che al fâs il carateristic sun furlan di gjat o gjen

I ultins doi a son carateristics dal furlan e a no esistin in altris lenghis romanzis come par esempli intal talian.

 La grafie par scrivi intes varietâts 
Articul principâl: la scriture des varietâts

La grafie uficiâl e permet di scrivi sedi il furlan standard che lis varietâts. Par rivâ a scrivi i suns che a son presints tes varietâts ma no tal furlan comun si puedin doprâ dai digrams a pueste:
 th pal sun interdintâl sort
 dh pal sun interdintâl sonôr
 sj, ssj, sj pal sun sibilant palatâl sort
 ‘sj e sj pal sun sibilant palatâl sonôr

 Leams 
Grafie uficiâl de lenghe furlane

Lezions online di furlan

Vôs leadis
Alfabet furlan
Lenghe furlane
Furlan standard

Categorie:Lenghe furlane